“Ek het nie in die eindstryd gespeel nie, maar was daar om sakke vas te hou en die taak te verrig wat van die veld af vir my gegee is. My werk was om die ander ouens selfvertroue te gee. Ek glo ek het my deel gedoen om die beker terug te bring Kaap toe.”
“Ek en Sergeal het in 2015 saam vir die Southern Kings gespeel, so dis maklik vir my om hom hier tuis te laat voel. Hy’s ook ’n proaktiewe ou wat dit geniet om deel van die groep te wees. Sergeal geniet sy rugby en dis juis die soort speler wat ons soek,” sê Marais.
Petersen en Marais was albei uitblinkers in die WP se laaste wedstryd – die sege van 57-28 oor die Pumas in Mbombela. Dit het gevolg op ’n oorwinning van 32-0 oor die Vrystaat-Cheetahs op Nuweland.
Die moeilike deel van die Streeptruie se veldtog begin egter nou. Hulle speel Saterdag teen die Leeus op Ellispark, terwyl daar ook nog ’n wegwedstryd teen die Blou Bulle op hul horison is.
“Dis ’n jong span wat vreesloos en avontuurlustig is. Dinge werk uit vir hulle. Hulle is ook op ’n goeie plek ná drie Superrugby-eindstryde. Die jong manne wil nou vir die afrigters wys dat hulle op Superrugby-vlak hoort. Dis ’n ander soort uitdaging as wat ons tot nou toe gehad het, maar een waarna ons uitsien,” sê hy.
Die minste punte wat die Leeus sover in vanjaar se CB-reeks in ’n wedstryd aangeteken het, was 38 in ’n sege oor die Bulle op Loftus.